Jurinová, Erika, podpredsedníčka NR SR (2015-03-20):
Ďakujem pekne, pani predsedajúca. Vážená pani poslankyňa, vážení kolegovia, rada by som vám predstavila návrh zákona o hazardných hrách, ktorý predkladáme spoločne s kolegyňou Jankou Šípošovou a Danielom Lipšicom. Myslím si, že aj v súvislosti s tým, aký zákon bol predstavovaný pred chvíľkou, že spoločnosť a aj dnešná vláda hovorí a deklaruje, že má záujem na tom, aby mladiství sa rozvíjali v zdravom prostredí, aby sa zdravo rozvíjali, aby z nich vyrástli naozaj ľudia, ktorí budú spoločnosti prospešní. Vzhľadom na to si myslím, že je dôležité pristúpiť aj k tomu, práve k regulácii prostredia, ktoré ho môže veľmi ovplyvniť. Mám na mysli teraz naozaj herne a kasína, ale najmä teda herne, ktoré nám tu vyrastajú ako huby po daždi. V roku 2012 prijala vláda novelu zákona o hazardných hrách, v ktorých ešte si spomínam, ako pán minister vyjadroval, pán minister Kažimír vyjadroval taký súcit alebo súcit, poviem naozaj, s tými zlými vecami, ktoré hazard prináša. Ale na druhej strane bolo cítiť to, že áno, pre spoločnosť to nie je možno to najlepšie, ale zasa z toho máme peniaze a tie peniaze budeme používať aj na sanovanie týchto problémov. Rada by som podotkla, že nikto nevyčísli hodnotu strát, hodnotu práve tých sociálnych strát, ktoré zmeny, aj ktoré boli prijaté v roku 2012, v skutočnosti prinesú. Dôvod teda, prečo sme sa rozhodli ísť s takouto novelou, je nielen to, že chceme obmedzovať hazard, ale aj to, že sa našli aj mestskí poslanci, ktorí mali záujem priamo v jednotlivých mestách a budem hovoriť o Bratislave, o mestských častiach, riešiť tému hazardu. Tak ako je nastavená súčasná legislatíva, vieme, že v rámci mesta Bratislavy je umožnené len mestu vypísať petíciu, alebo teda občanom, ktorí sú súčasťou mesta, vypísať petíciu a na jej platnosť je potrebných 30 % všetkých obyvateľov Bratislavy. Toto je prvá vec, ktorú sa snažíme vyriešiť, a to tým, aby boli kompetencie dané aj jednotlivým mestským častiam, aby aj jednotlivé mestské časti Bratislavy si mohli vo svojom všeobecne záväznom nariadení upraviť práve možnosť zákazu hazardných hier. Ďalšia vec, ktorú do novely vkladáme, je sama iniciatíva poslancov mestských zastupiteľstiev, aby oni sami mohli iniciovať zmenu, ktorá podľa dnešnej platnej novely nie je možná v súvislosti so zákazom hazardných hier alebo zákazom výherných automatov. Ďalšou témou našej novely je rozšíriť okruh hazardných hier, ktorých hranie sa bude môcť prostredníctvom všeobecne záväzného nariadenia obmedziť o stávkové hry. Išli sme v logike veci, že všetky tie veci, na ktoré dáva licenciu mestská časť, aby bolo možné aj mestskou časťou ukončiť alebo odňať. Ale čo je ešte dôležitejšie v tomto bode, je, aby bolo možné petíciou zakázať len niektoré, len vybrané hry. Ako dôvod môžem uviesť kasíno v Starom Meste v Redute, ktoré ťažko by sme možnože presviedčali poslancov mestského zastupiteľstva, aby súhlasili s odstránením kasína, ktoré vieme, že bohužiaľ, alebo Bohu vďaka a zároveň aj bohužiaľ, je určitým zdrojom a slušným zdrojom príjmu pre mesto Bratislava. Uvedomujem si, že existuje a veľký tlak práve podnikateľov v tejto oblasti, ktorí majú záujem na tom, aby ich zariadenia fungovali a fungovali čo najlepšie. V ďalšej časti našej novely sa snažíme upraviť možnosť, aby jednak petícia, ale aj všeobecne záväzné nariadenie, ktoré by mohli vznikať, dbali nielen na to, že ide o narúšanie, že práve takýmito zariadeniami a prevádzkami sa narúša verejný poriadok, lebo vieme, že toto bolo akoby jablkom sváru práve prokuratúry, ktorá napádala takéto všeobecne záväzné nariadenia ešte pred, predtým, ako bola novela z roku 2012 prijatá. Preto aj vzhľadom na rozsudok Európskeho súdu, súdneho dvora dopĺňame možnosť doplniť prevádzkovanie hier, kde dochádza k podstatnému zásahu do záujmov obyvateľov obce. Možno si poviete, že ide iba o hru so slovíčkami. Ale poukazujem naozaj na napádanie, na nápady generálnej prokuratúry, všeobecne záväzných nariadení, ktoré ich anulovali práve kvôli tomu, že nevideli dôvod pri narúšaní verejného poriadku. Takže sme presvedčení o tom, že ak sa doplní práve do možnosti použiť ako dôvod k zamietnutiu hazardných hier zásah do záujmov obyvateľov obce, oveľa ťažšie to bude priestrelné zo strany práve prokurátorov. Samotný návrh vyvoláva pozitívne sociálne vplyvy spočívajúce v možnosti obcí a ich obyvateľov účinnejšie bojovať proti nežiaducim vplyvom spojeným s prevádzkovaním hazardných hier na ich území, čo však naopak zakladá negatívne vplyvy na verejný rozpočet a na podnikateľské prostredie. Tak ako som hovorila, v roku 2012, keď sa prijímala novela naozaj za veľmi búrlivej debaty, nikto sa nesnažil nijako neprotirečiť tomu, že hazardné hry a gamblerstvo má veľký vplyv na rozklad v rodinách. Je to veľký sociálny neduh, ktorý práve z tohto podnikania vyplýva. Na druhej strane asi tiež väčšina, na čele s pánom ministrom, si uvedomujú dôležitosť finančných príjmov. Ale tuná si opäť musíme uvedomiť, že či tie peniaze naozaj zakryjú to všetko nešťastie, to ľudské nešťastie, ktoré sa finančne ani nedá vôbec ohodnotiť. Ďalšia vec, ktorá je veľkým negatívom práve z tejto činnosti, sú rôzne trestné činy, ktoré vyplývajú. Vieme, že v takýchto prevádzkach sa práve častokrát, že práve v takýchto prevádzkach často dochádza k praniu špinavých peňazí. Vieme, že je to podhubím možno mafiánskeho prostredia. Vieme, že tuná sa stretávajú, v takomto prostredí sa stretávajú mnohí ľudia, ktorí páchajú aj iné trestné činnosti. Tak isto nemenej dôležitou vecou je aj ako vizuálne pôsobia práve takéto herne a povedzme si priamo, v Starom Meste. Staré Mesto, ktoré by malo byť výkladnou skriňou hlavného mesta Slovenskej republiky Bratislavy, sa stáva svojimi zatemnenými oknami potlačenými práve prvkami herní nie práve najkrajším produktom Starého Mesta. Včera sme sa stretli s tým, že sme boli konfrontovaní so štatistikou. Veď ale počet výherných automatov rapídne klesá. Tuná by som veľmi rada upozornila, že áno, na jednej strane počet výherných automatov v meste klesá, ale počet videohier rapídne stúpol. Myslím, že išlo o trojnásobok, o trojnásobné číslo práve týchto videohier. A aby sme si nepredstavovali, že videohry, to je niečo, čo si doma zahráme niekde v obrazovke, na obrazovke svojho počítača. Videohry, ktoré sú spomínané práve v zákone o hazardných hrách, sú veľmi podobné výherným automatom, ktorých počet klesá. Jediný rozdiel je práve v tom, že sú napojené na centrálny počítač. Takže ak niekto hovorí, že prečo máme takúto iniciatívu, keď počet výherných automatov pravidelne klesá, alebo stabilne klesá, tak áno. Počet výherných automatov stabilne klesá, ale videohry, ktoré odborníci hovoria, že spôsobujú ešte väčšie závislosti, bohužiaľ, úplne tuho, tuho stúpa. Vravím, že len v meste Bratislave sa ztrojnásobnil počet videohier. Rada by som vás práve z dôvodov, že to zakladá naozaj veľmi veľký vplyv na spôsoby rodín, fungovanie rodiny, rozvraty rodiny, nevraviac o tom, že psychológovia veľmi, veľmi podrobne popísali oblasť gamblerstva v spojitosti práve s trestnou činnosťou, chcem vás požiadať o podporu tohto návrhu zákona. Ďakujem.